Groen Skerpioene tree op oor bloed, riool in NylrivierDie foto wys hoe bloed van die abattoir af in die rivier in vloei. Foto: Facebook Die Groen Skerpioene gaan erge besoedeling van die Nylrivier deur onder meer riool-inlating, en bloed en fetusse afkomstig van die munisipale abattoir op Modimolle (Nylstroom), as ŉ prioriteit ondersoek. Die VF Plus het gesê dit volg skaars ŉ week ná die party ŉ klag by die Groen Skerpioene ingedien het. “Die ondersoekbeampte van die Groen Skerpioene in dié saak, Yolanda Meissenheimer, het aan die VF Plus gesê sy het ook opdrag gegee dat die abattoir summier enige verdere storting van bloed of afval in die rivier moet stopsit,” het Marcelle Maritz, provinsiale leier van die VF Plus in Limpopo, in ŉ verklaring gesê. Die party sal Maandag die situasie by die abattoir monitor om seker te maak daar word gehoor gegee aan die Groen Skerpioene se opdrag. “Die aangeleentheid het Vrydag ŉ wrang nadraai gekry deurdat die DA, ŉ koalisievennoot van die VF Plus in die Modimolle-Mookgopong- plaaslike munisipaliteit (onder die Waterberg-distriksmunisipaliteit) deur ŉ opportunistiese verklaring in die media die indruk probeer wek het dat die DA self die klag ingedien het. Die VF Plus is teleurgesteld in hierdie onetiese optrede van die DA en sal die saak gewis met dié party opneem. Dit is onverantwoordelik om wrywing te veroorsaak in ŉ koalisie wat goed saamwerk tot die voordeel van al die gebied se inwoners.” Maritz het bygevoeg die VF Plus wil die Groen Skerpioene bedank vir hul vinnige optrede. “Dit dien as bewys dat die VF Plus optree en terugslaan om munisipaliteite tot verantwoording te roep. “Die huidige situasie is onaanvaarbaar en skep ŉ daadwerklike gesondheidsrisiko vir mens en dier. Dit is ook ŉ blatante oortreding van die Nasionale Waterwet en verskeie ander omgewingswette.”